
Modern kódkeveredés - az internetes nyelvhasználat hatásai fiatalok írásbeli fogalmazásaiban

A tanulók kézzel írt fogalmazásainak vizsgálata során bebizonyosodott, hogy létrejöhet kódkeveredés az internetes nyelvhasználat normarendszere és a hagyományos nyelvi rendszer szabályai között helyesírási, grammatikai, stilisztikai és formai tekintetben is.
A kódkeveredés létrejöttét nem befolyásolja számottevően, hogy a közlő mennyi időt tölt a számítógép előtt, és hogy személyes internetes nyelvhasználatában mennyire tér el a hagyományos normáktól. Kódkeveredés akkor jön létre, ha a hagyományos szabály nem eléggé rögzült és a szerző elbizonytalanodik (tulajdonnevek, dátumok, időpontok), vagy ha a hagyományos szabály számonkérése és betartatása megengedőbb (központozás). Stilisztikai szempontból kódkeveredés léphet fel a beszédszerű és szlenges elemek átvétele révén, amelyek egyre nagyobb arányban fordulnak elő a kézzel írt fogalmazásokban. A grammatikai kódkeveredés elsősorban a tagolatlan, hiányos, hanyag szerkesztettségű mondatokban és a toldalékolási tévesztésekben érzékelhető. A hagyományos levél formai követelményei is egyre inkább felülíródnak az elektronikus levélre jellemző szerkesztési, formai sajátosságok hatására.
A kódkeveredés kiküszöbölése érdekében az anyanyelvoktatásnak elsődleges feladata a biztos kódváltás képességének megtanítása. Ehhez azonban szükséges az internetes nyelvhasználat normarendszerének, belső működésének megismerése, feltérképezése és beemelése a tananyagba.



